钦定古今图书集成/明伦汇编/宫闱典/第022卷 > 《百寮贺册太上皇后礼毕表》柳宗元
## 钦定古今图书集成/明伦汇编/宫闱典/第022卷 > 《百寮贺册太上皇后礼毕表》柳宗元

臣某等言：“今月日太上皇后册礼云毕，率土臣妾，庆
忭无穷。臣某等诚庆诚贺，顿首顿首。”伏以太上皇后
著嫔虞之至德，嗣母周之徽音，表率六宫，明彰万国。
陛下克修理本，以畅化源，神道知事地之方，人伦识
尊亲之大。岂为妇道斯备，阴理用修，足以播正始于
王风，致时雍于帝典。臣等谬叨荣位，获睹盛仪，踊跃
之诚，倍万恒品。